title: Deċiżjoni tal-Kummissjoni (UE) 2017/1216 tat-23 ta' Ġunju 2017 li tistabbilixxi l-kriterji tal-Ekotikketta tal-UE għad-deterġenti għall-magni tal-ħasil tal-platti (notifikata bid-dokument C(2017) 4240) (Test b'rilevanza għaż-ŻEE. )

text:
                  12.7.2017

                  MT

                  Il-Ġurnal Uffiċjali tal-Unjoni Ewropea

                  L 180/31

            DEĊIŻJONI TAL-KUMMISSJONI (UE) 2017/1216
      tat-23 ta' Ġunju 2017
      li tistabbilixxi l-kriterji tal-Ekotikketta tal-UE għad-deterġenti għall-magni tal-ħasil tal-platti

            (notifikata bid-dokument C(2017) 4240)

      (Test b'rilevanza għaż-ŻEE)
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea,
      Wara li kkunsidrat ir-Regolament (KE) Nru 66/2010 tal-Parlament Ewropew u tal-Kunsill tal-25 ta' Novembru 2009 dwar skema ta' Ekotikketta tal-UE (1), u b'mod partikulari l-Artikolu 8(2) tiegħu,
      Wara li kkonsultat lill-Bord tal-Ekotikkettar tal-Unjoni Ewropea,
      Billi:

                  (1)

                  Skont ir-Regolament (KE) Nru 66/2010, l-Ekotikketta tal-UE tista' tingħata lil dawk il-prodotti li għandhom impatt ambjentali mnaqqas tul iċ-ċiklu kollu ta' ħajjithom.

                  (2)

                  Ir-Regolament (KE) Nru 66/2010 jistipula li għandhom jiġu stabbiliti kriterji speċifiċi tal-Ekotikketta tal-UE għal kull grupp ta' prodotti.

                  (3)

                  Id-Deċiżjoni tal-Kummissjoni 2011/263/UE (2) stabbiliet il-kriterji ekoloġiċi u r-rekwiżiti ta' valutazzjoni u ta' verifika relatati magħhom għad-deterġenti għall-magni tal-ħasil tal-platti, li huma validi sal-31 ta' Diċembru 2016.

                  (4)

                  Sabiex jitqiesu l-iżviluppi riċenti tas-suq u l-innovazzjoni li seħħet minn dak iż-żmien 'l hawn, qed jitqies li huwa xieraq li jiġi stabbilit sett rivedut ta' kriterji ekoloġiċi għal dak il-grupp ta' prodotti.

                  (5)

                  Il-kriterji riveduti, kif ukoll ir-rekwiżiti ta' valutazzjoni u ta' verifika relatati magħhom, għandhom ikunu validi għal sitt snin minn meta ssir in-notifika dwar din id-Deċiżjoni, filwaqt li jitqies iċ-ċiklu ta' innovazzjoni għal dak il-grupp ta' prodotti. L-għan ta' dawk il-kriterji huwa li jippromwovu prodotti li għandhom impatt imnaqqas fuq l-ekosistemi akkwatiċi, li fihom ammont limitat ta' sustanzi perikolużi, li huma effettivi u li jnaqqsu kemm jista' jkun il-produzzjoni tal-iskart billi jnaqqsu l-ammont ta' imballaġġ.

                  (6)

                  Għal raġunijiet ta' ċertezza legali, id-Deċiżjoni tal-Kummissjoni 2011/263/UE għandha titħassar.

                  (7)

                  Il-produtturi li l-prodotti tagħhom ingħataw l-Ekotikketta tal-UE għad-deterġenti għall-magni tal-ħasil tal-platti abbażi tal-kriterji stabbiliti fid-Deċiżjoni tal-Kummissjoni 2011/263/UE għandhom jingħataw perjodu ta' tranżizzjoni sabiex ikollhom biżżejjed żmien biex jadattaw il-prodotti tagħhom biex dawn ikunu jikkonformaw mal-kriterji u mar-rekwiżiti riveduti.

                  (8)

                  Il-miżuri previsti f'din id-Deċiżjoni huma skont l-opinjoni tal-Kumitat stabbilit bl-Artikolu 16 tar-Regolament (KE) Nru 66/2010,

            ADOTTAT DIN ID-DEĊIŻJONI:
      Artikolu 1
      Il-grupp ta' prodotti tad-“deterġenti għall-magni tal-ħasil tal-platti” għandu jinkludi d-deterġenti għall-magni tal-ħasil tal-platti u l-prodotti li jgħinu fit-tlaħliħ użati f'dawn il-magni li jidħlu fil-kamp ta' applikazzjoni tar-Regolament (KE) Nru 648/2004 tal-Parlament Ewropew u tal-Kunsill (3), li huma kkummerċjalizzati u maħsubin biex jintużaw biss f'magni domestiċi tal-ħasil tal-platti u f'magni awtomatiċi tal-ħasil tal-platti għal użu professjonali li jkunu tal-istess daqs bħall-magni domestiċi tal-ħasil tal-platti u li jintużaw bl-istess mod bħalhom.
      Artikolu 2
      Għall-finijiet ta' din id-Deċiżjoni, għandhom japplikaw id-definizzjonijiet li ġejjin:

                  (1)

                  “sustanzi mdaħħlin” tfisser sustanzi miżjudin bi ħsieb, prodotti sekondarji u impuritajiet mill-materja prima fil-formulazzjoni finali tal-prodott (inkluż il-fojl li jdub fl-ilma, meta jintuża);

                  (2)

                  “imballaġġ primarju” tfisser:

                              (a)

                              għal dożi fi qratas individwali li jkunu maħsubin biex jitneħħew qabel l-użu, il-qratas tad-dożi individwali u l-imballaġġ maħsub biex jikkostitwixxi l-iżgħar unità tal-bejgħ għad-distribuzzjoni lill-utenti jew lill-konsumaturi finali fil-post fejn jinxtara, inkluża t-tikketta jekk dan ikun applikabbli;

                              (b)

                              għat-tipi l-oħra kollha ta' prodotti, l-imballaġġ maħsub biex jikkostitwixxi l-iżgħar unità tal-bejgħ għad-distribuzzjoni lill-utenti jew lill-konsumaturi finali fil-post fejn jinxtara, inkluża t-tikketta jekk dan ikun applikabbli;

                  (3)

                  “mikroplastiċi” tfisser partikoli tal-plastik makromolekulari li ma jinħallx b'daqs ta' inqas minn 5 mm, miksubin b'wieħed mill-proċessi li ġejjin:

                              (a)

                              proċess ta' polimerizzazzjoni bħalma huma l-poliaddizzjoni, il-polikondensazzjoni jew proċess simili ieħor li fih jintużaw il-monomeri jew sustanzi oħra ta' bidu;

                              (b)

                              il-modifika kimika ta' makromolekuli naturali jew sintetiċi;

                              (c)

                              il-fermentazzjoni bil-mikrobi;

                  (4)

                  “nanomaterjal” tfisser materjal naturali, inċidentali jew manifatturat li fih partikoli, fi stat maħlul jew bħala aggregat jew agglomerat, u fejn, għal 50 % jew iktar tal-partikoli fid-distribuzzjoni dimensjonali numerika, dimensjoni esterna waħda jew aktar hija fil-firxa ta' daqs 1 nm-100 nm (4).

            Artikolu 3
      Sabiex jingħataw l-Ekotikketta tal-UE skont ir-Regolament (KE) Nru 66/2010, id-deterġenti għall-magni tal-ħasil tal-platti u l-prodotti li jgħinu fit-tlaħliħ għandhom ikunu jiffurmaw parti mill-grupp ta' prodotti tad-“deterġenti għall-magni tal-ħasil tal-platti” kif iddefinit fl-Artikolu 1 ta' din id-Deċiżjoni u għandhom ikunu konformi mal-kriterji u mar-rekwiżiti ta' valutazzjoni u ta' verifika relatati magħhom stabbiliti fl-Anness.
      Artikolu 4
      Il-kriterji għall-grupp ta' prodotti tad-“deterġenti għall-magni tal-ħasil tal-platti” u r-rekwiżiti ta' valutazzjoni u ta' verifika relatati magħhom għandhom ikunu validi għal sitt snin mid-data tan-notifika ta' din id-Deċiżjoni.
      Artikolu 5
      Għal finijiet amministrattivi, in-numru tal-kodiċi assenjat lill-grupp ta' prodotti tad-“deterġenti għall-magni tal-ħasil tal-platti” għandu jkun “015”.
      Artikolu 6
      Id-Deċiżjoni tal-Kummissjoni 2011/263/UE qed titħassar.
      Artikolu 7
      1.   B'deroga mill-Artikolu 6, l-applikazzjonijiet għall-Ekotikketta tal-UE għal prodotti li jiffurmaw parti mill-grupp ta' prodotti tad-“deterġenti għall-magni tal-ħasil tal-platti” li jitressqu qabel id-data tan-notifika ta' din id-Deċiżjoni għandhom jiġu evalwati skont il-kundizzjonjiiet stipulati fid-Deċiżjoni tal-Kummissjoni 2011/263/UE.
      2.   L-applikazzjonijiet għall-Ekotikketta tal-UE għal prodotti li jiffurmaw parti mill-grupp ta' prodotti tad-“deterġenti għall-magni tal-ħasil tal-platti” li jitressqu fi żmien xahrejn mid-data tan-notifika ta' din id-Deċiżjoni jistgħu jissejsu jew fuq il-kriterji stabbiliti fid-Deċiżjoni tal-Kummissjoni 2011/263/UE jew inkella fuq il-kriterji stabbiliti f'din id-Deċiżjoni.
      Dawk l-applikazzjonijiet għandhom jiġu evalwati skont il-kriterji li fuqhom jissejsu.
      3.   Il-liċenzji tal-Ekotikketta tal-UE mogħtija skont il-kriterji stabbiliti fid-Deċiżjoni tal-Kummissjoni 2011/263/UE jistgħu jintużaw għal 12-il xahar mid-data tan-notifika ta' din id-Deċiżjoni.
      Artikolu 8
      Din id-Deċiżjoni hija indirizzata lill-Istati Membri.

         Magħmul fi Brussell, it-23 ta' Ġunju 2017.

               Għall-Kummissjoni

            Karmenu VELLA

               Membru tal-Kummissjoni

         (1)  ĠU L 27, 30.1.2010, p. 1.

         (2)  Id-Deċiżjoni tal-Kummissjoni 2011/263/UE tat-28 ta' April 2011 dwar l-istabbiliment ta' kriterji ekoloġiċi għall-għoti tal-Ekotikketta tal-UE lil deterġenti għall-magni tal-ħasil tal-platti (ĠU L 111, 30.4.2011, p. 22).

         (3)  Ir-Regolament (KE) Nru 648/2004 tal-Parlament Ewropew u tal-Kunsill tal-31 ta' Marzu 2004 dwar diterġenti (ĠU L 104, 8.4.2004, p. 1).

         (4)  Ir-Rakkomandazzjoni tal-Kummissjoni 2011/696/UE tat-18 ta' Ottubru 2011 fuq id-definizzjoni tan-nanomaterjali (ĠU L 275, 20.10.2011, p. 38).

         ANNESS

            QAFAS

            IL-KRITERJI TAL-EKOTIKKETTA TAL-UE

            Il-kriterji għall-għoti tal-Ekotikketta tal-UE għal deterġenti tal-magna tal-ħasil tal-platti

         KRITERJI

                     1.

                     Rekwiżiti tad-dożaġġ

                     2.

                     Tossiċità għall-organiżmi akkwatiċi

                     3.

                     Bijodegradabbiltà

                     4.

                     Sorsi sostenibbli ta' żejt tal-palm, żejt tal-qalba tal-ġewż tal-palm u d-derivattivi tagħhom

                     5.

                     Sustanzi esklużi u ristretti

                     6.

                     Imballaġġ

                     7.

                     Adegwatezza għall-użu

                     8.

                     Informazzjoni għall-utenti

                     9.

                     Informazzjoni li tidher fuq l-Ekotikketta tal-UE

               VALUTAZZJONI U VERIFIKA
         (a)   Rekwiżiti

         Ir-rekwiżiti speċifiċi tal-valutazzjoni u tal-verifika huma indikati f'kull kriterju.
         Meta l-applikant jintalab jipprovdi lill-organi kompetenti dikjarazzjonijiet, dokumentazzjoni, analiżi, rapporti tat-testijiet, jew evidenza oħra sabiex juri li hemm konformità mal-kriterji, dawn jistgħu jiġu mingħand l-applikant u/jew mingħand il-fornituri tiegħu, kif ikun xieraq.
         Il-korpi kompetenti għandhom jirrikonoxxu preferenzjalment iċ-ċertifikazzjonijiet li joħorġu korpi akkreditati skont l-istandard armonizzat rilevanti għal-laboratorji tal-ittestjar u tal-ikkalibrar, u l-verifiki li jagħmlu korpi akkreditati skont l-istandard armonizzat rilevanti għall-korpi li jiċċertifikaw il-prodotti, il-proċessi u s-servizzi. L-akkreditament għandu jsir skont ir-Regolament (KE) Nru 765/2008 tal-Parlament Ewropew u tal-Kunsill (1).
         Meta jkun jixraq, jistgħu jintużaw metodi oħra tal-ittestjar apparti dawk imniżżla għal kull kriterju, diment li l-korp kompetenti li jkun qed jivvaluta l-applikazzjoni jaċċetta l-ekwivalenza tagħhom.
         Meta jkun jixraq, il-korpi kompetenti jistgħu jitolbu dokumentazzjoni ta' sostenn u jistgħu jagħmlu verifiki indipendenti jew żjarat fuq il-post.
         Bħala prerekwiżit, il-prodott għandu jissodisfa r-rekwiżiti legali applikabbli kollha tal-pajjiż jew il-pajjiżi fejn il-prodott ikun intenzjonat li jitqiegħed fis-suq. L-applikant għandu jiddikjara l-konformità tal-prodott ma' dan ir-rekwiżit.
         Il-lista “Il-Bażi tad-Dejta ta' Ingredjenti ta' Deterġenti” (il-lista DID), li tinsab fis-sit tal-Ekotikketta tal-UE, fiha l-aktar sustanzi li jintużaw fil-formulazzjonijiet ta' deterġenti u kożmetiċi. Din għandha tintuża biex tinkiseb id-dejta għall-kalkoli tal-Volum Kritiku tad-Dilwizzjoni (CDV) u għall-valutazzjoni tal-bijodegradabbiltà tas-sustanzi mdaħħla. Għas-sustanzi li mhumiex fil-lista DID, tingħata gwida dwar kif għandha tiġi kkalkolata jew estrapolata d-dejta rilevanti.
         Il-lista tas-sustanzi mdaħħla kollha għandha tiġi ppreżentata lill-korp kompetenti, u tindika l-isem kummerċjali (jekk ikun jeżisti), l-isem kimiku, in-numru tal-CAS, in-numru DID, il-kwantità mdaħħla, il-funzjoni u l-forma preżenti fil-formulazzjoni finali tal-prodott (inkluż fojl li jinħall fl-ilma, jekk użat).
         Priżervattivi, fwejjaħ u aġenti koloranti għandhom jiġu indikati irrispettivament mill-konċentrazzjoni tagħhom. Sustanzi mdaħħla oħra għandhom jiġu indikati meta jkunu f'konċentrazzjoni ta' 0,010 % jew iktar tal-piż skont il-piż.
         Is-sustanzi mdaħħla kollha preżenti fil-forma ta' nanomaterjali għandhom jiġu indikati b'mod ċar fil-lista, bil-kelma “nano” miktuba fil-parentesi.
         Għal kull sustanza mdaħħla elenkata, għandhom jiġu pprovduti l-Iskedi tad-Dejta dwar is-Sikurezza (SDS) skont ir-Regolament (KE) Nru 1907/2006 tal-Parlament Ewropew u tal-Kunsill (2). Meta ma jkunx hemm SDS għal xi sustanza partikolari waħda minħabba li tkun parti minn taħlita, l-applikant għandu jipprovdi l-SDS tat-taħlita.
         (b)   Limiti tal-kejl

         Il-konformità mal-kriterji ekoloġiċi hi meħtieġa għal kull sustanza mdaħħla kif speċifikat fit-Table 1.

            Tabella 1

            Limiti tal-kejl applikabbli għas-sustanzi mdaħħla skont il-kriterju għad-deterġenti tal-magna tal-ħasil tal-platti (% piż skont il-piż)

                     Isem il-kriterju

                     Aġenti tensjoattivi

                     Priżervattivi

                     Aġenti koloranti

                     Fwejjaħ

                     Oħrajn (pereż. enżimi)

                     Tossiċità għall-organiżmi akkwatiċi

                     ≥ 0,010

                     l-ebda limitu (*1)

                     l-ebda limitu (*1)

                     l-ebda limitu (*1)

                     ≥ 0,010

                     Bijodegradabbiltà

                     Aġenti tensjoattivi

                     ≥ 0,010

                     Mhux applikabbli

                     Mhux applikabbli

                     Mhux applikabbli

                     Mhux applikabbli

                     Sustanzi organiċi

                     ≥ 0,010

                     l-ebda limitu (*1)

                     l-ebda limitu (*1)

                     l-ebda limitu (*1)

                     ≥ 0,010

                     Sorsi sostenibbli ta' żejt tal-palm

                     ≥ 0,010

                     Mhux applikabbli

                     Mhux applikabbli

                     Mhux applikabbli

                     ≥ 0,010

                     Sustanzi esklużi jew limitati

                     Sustanzi esklużi u limitati speċifikati

                     l-ebda limitu (*1)

                     l-ebda limitu (*1)

                     l-ebda limitu (*1)

                     l-ebda limitu (*1)

                     l-ebda limitu (*1)

                     Sustanzi perikolużi

                     ≥ 0,010

                     ≥ 0,010

                     ≥ 0,010

                     ≥ 0,010

                     ≥ 0,010

                     SVHCs

                     l-ebda limitu (*1)

                     l-ebda limitu (*1)

                     l-ebda limitu (*1)

                     l-ebda limitu (*1)

                     l-ebda limitu (*1)

                     Fwejjaħ

                     Mhux applikabbli

                     Mhux applikabbli

                     Mhux applikabbli

                     l-ebda limitu (*1)

                     Mhux applikabbli

                     Priżervattivi

                     Mhux applikabbli

                     l-ebda limitu (*1)

                     Mhux applikabbli

                     Mhux applikabbli

                     Mhux applikabbli

                     Aġenti koloranti

                     Mhux applikabbli

                     Mhux applikabbli

                     l-ebda limitu (*1)

                     Mhux applikabbli

                     Mhux applikabbli

                     Enżimi

                     Mhux applikabbli

                     Mhux applikabbli

                     Mhux applikabbli

                     Mhux applikabbli

                     l-ebda limitu (*1)

               DOŻAĠĠ TA' REFERENZA
         Dan id-dożaġġ għandu jitqies bħala d-dożaġġ ta' referenza għall-kalkoli intiżi li jiddokumentaw il-konformità mal-kriterji tal-Ekotikketta tal-UE u għall-ittestjar tal-kapaċità ta' tindif.

                     Deterġent għall-magni tal-ħasil tal-platti

                     L-ogħla doża rakkomandata mill-manifattur għall-ħasil ta' 12-il oġġett normalment maħmuġ f'kundizzjonijiet standard (“ħasla”), kif stabbilit f'EN 50242 (indikata bħala g/ħasla jew ml/ħasla)

                     Aġent għat-tlaħliħ

                     3 ml/ħasla

            Valutazzjoni u verifika: l-applikant għandu jipprovdi t-tikketta tal-prodott jew l-iskeda tal-istruzzjonijiet għall-utenti li tinkludi l-istruzzjonijiet dwar id-dożaġġ.

            Kriterju 1 — Rekwiżiti tad-dożaġġ

         Id-dożaġġ ta' referenza ma għandux jaqbeż l-ammonti li ġejjin:

                     Tip ta' prodott

                     Dożaġġ
                     (g/ħasla)

                     Deterġent għal magna tal-ħasil tal-platti b'funzjoni waħda

                     19,0

                     Deterġent għal magna tal-ħasil tal-platti b'funzjoni multipla

                     21,0

               L-aġenti għat-tlaħliħ huma eżentati minn dan ir-rekwiżit.

            Valutazzjoni u verifika: l-applikant għandu jipprovdi t-tikketta tal-prodottt li tinkludi l-istruzzjonijiet dwar id-dożaġġ u d-dokumentazzjoni li turi d-densità (g/ml) tal-prodotti likwidi u ġels.

            Kriterju 2 — Tossiċità għall-organiżmi akkwatiċi

         Il-volum kritiku tad-dilwizzjoni (CDVkroniku) tal-prodott ma għandux jaqbeż il-limiti li ġejjin għad-doża ta' referenza:

                     Tip ta' prodott

                     Limitu tas-CDV
                     (l/ħasla)

                     Deterġenti għal magna tal-ħasil tal-platti b'funzjoni waħda

                     22 500

                     Deterġenti għal magna tal-ħasil tal-platti b'funzjoni multipla

                     27 000

                     Aġent għat-tlaħliħ

                     7 500

            Valutazzjoni u verifika: l-applikant għandu jipprovdi l-kalkolu tas-CDVkroniku tal-prodott. Spreadsheet għall-kalkolu tal-valur CDVkroniku tinsab fis-sit elettroniku tal-Ekotikketta tal-UE.
         Is-CDVkroniku huwa kkalkulat għas-sustanzi kollha li jiddaħħlu (i) fil-prodott, bl-użu tal-ekwazzjoni li ġejja:

         Fejn:

                     id-dożaġġ(i)

                     :

                     il-piż (g) tas-sustanza (i) fid-doża ta' referenza;

                     DF(i)

                     :

                     il-fattur ta' degradazzjoni tas-sustanza (i);

                     TFkroniku(i)

                     :

                     il-fattur ta' tossiċità kronika tas-sustanza (i).

               Il-valuri tad-DF(i) u t-TFkroniku(i) għandhom ikunu kif mogħtija fil-Parti A l-iktar aġġornata tal-lista DID. Jekk sustanza mdaħħla ma tiġix inkluża fil-Parti A, l-applikant għandu jagħmel stima tal-valuri billi jsegwi l-approċċ deskritt fil-Parti B ta' dik il-lista u jehmeż id-dokumentazzjoni assoċjata.

            Kriterju 3 — Il-bijodegradabbiltà

         (a)   Il-bijodegradabbiltà tal-aġenti tensjoattivi

         L-aġenti tensjoattivi kollha għandhom ikunu faċilment degrababbli (ajrobikament).
         L-aġenti tensjoattivi kollha kklassifikati bħala perikolużi għall-ambjent akkwatiku: Il-Kategorija Akuta 1 (H400) jew il-Kategorija Kronika 3 (H412), skont ir-Regolament (KE) Nru 1272/2008 tal-Parlament Ewropew u tal-Kunsill (3), għandhom barra minn hekk ikunu bijodegradabbli anajrobikament.
         (b)   Il-bijodegradabbiltà tal-komposti organiċi

         Il-kontenut ta' sustanzi organiċi fil-prodott li huma ajrobikament mhux bijodegradabbli (mhux bijodegradabbli malajr, aNBO) jew anajrobikament mhux bijodegradabbli (anNBO) ma għandux jaqbeż il-limiti li ġejjin għad-doża ta' referenza:

                     Tip ta' prodott

                     aNBO
                     (g/ħasla)

                     anNBO
                     (g/ħasla)

                     Deterġenti għall-magni tal-ħasil tal-platti

                     1,00

                     3,00

                     Aġenti għat-tlaħliħ

                     0,15

                     0,50

            Valutazzjoni u verifika: l-applikant għandu jipprovdi dokumentazzjoni għad-degradabbiltà tal-aġenti tensjoattivi, kif ukoll għall-kalkolu tal-aNBO u tal-anNBO għall-prodott. Spreadsheet għall-kalkolu tal-valuri aNBO u anNBO tinsab fis-sit elettroniku tal-Ekotikketta tal-UE.
         Għad-degradabbiltà tal-aġenti tensjoattivi u għall-valuri aNBO u anNBO tal-komposti organiċi, għandha ssir referenza għal-lista DID l-iktar aġġornata.
         Għas-sustanzi mdaħħla li ma jkunux fil-Parti A tal-lista DID, għandha tingħata informazzjoni rilevanti mil-letteratura teknika jew minn sorsi oħra, jew jingħataw ir-riżultati xierqa tat-testijiet, li jkunu juru li huma ajrobikament u anajrobikament bijodegradabbli, kif tiddeskrivi l-Parti B ta' dik il-lista.
         Fin-nuqqas ta' dokumentazzjoni dwar id-degradabbiltà deskritta hawn fuq, sustanza mdaħħla li ma tkunx aġent tensjoattiv tista' tiġi eżentata mir-rekwiżit tal-degradabbiltà anajrobika diment li tiġi ssodisfata waħda minn dawn it-tliet alternattivi:

                     (1)

                     tkun faċilment degradabbli u jkollha assorbiment baxx (A < 25 %);

                     (2)

                     tkun faċilment degradabbli u jkollha desorbiment għoli (D > 75 %);

                     (3)

                     tkun faċilment degradabbli u ma tkunx bijoakkumulattiva (4).

               L-ittestjar għall-assorbiment jew għad-desorbiment għandu jsir skont il-Linji Gwida tal-OECD Nru 106.

            Kriterju 4 — Sorsi sostenibbli ta' żejt tal-palm, żejt tal-qalba tal-ġewż tal-palm u d-derivattivi tagħhom

         Is-sustanzi mdaħħla li jintużaw fil-prodotti li ġejjin miż-żejt tal-palm jew miż-żejt tal-qalba tal-ġewż tal-palm għandhom jinkisbu minn pjantaġġuni li jissodisfaw ir-rekwiżiti ta' skema ta' ċertifikazzjoni għall-produzzjoni sostenibbli li hija bbażata fuq organizzazzjonijiet b'diversi partijiet interessati u li għandha sħubija mifruxa, inklużi l-NGOs, l-industrija u l-gvern u li tindirizza l-impatti ambjentali inklużi dawk fuq il-ħamrija, il-bijodiversità, il-ħażniet tal-karbonju organiku u l-konservazzjoni tar-riżorsi naturali.

            Valutazzjoni u verifika: L-applikant għandu jipprovdi evidenza permezz ta' ċertifikati mingħand partijiet terzi u katina ta' kustodja li ż-żejt tal-palm u ż-żejt tal-qalba tal-ġewż tal-palm li jintużaw fil-manifattura tas-sustanzi mdaħħla jkunu ġejjin minn pjantaġġuni li huma mmaniġġjati b'mod sostenibbli.
         Ċertifikati aċċettati jinħtieġ li jinkludu d-Diskussjonijiet Madwar Mejda Tonda dwar iż-Żejt tal-Palm Sostenibbli msejħa “Roundtable for Sustainable Palm Oil (RSPO)” (b'identità ppriżervata, segregata jew bilanċ tal-massa) jew kwalunkwe skema ta' produzzjoni sostenibbli ekwivalenti jew aktar stretta.
         Għad-derivattivi kimiċi taż-żejt tal-palm u għaż-żejt tal-qalba tal-ġewż tal-palm, għandu jkun biżżejjed li tintwera sostenibbiltà permezz ta' sistemi “book&claim” bħalma huma ċ-ċertifikati GreenPalm jew ekwivalenti billi jingħataw l-ammonti ddikjarati tal-ACOP (l-Kommunikazzjonijiet ta' Progress Annwali) taċ-ċertifikati GreenPalm akkwistati jew mifdija matul il-perjodu ta' negozjar annwali l-aktar riċenti.

            Kriterju 5 — Sustanzi esklużi u ristretti

         (a)   Sustanzi esklużi u ristretti speċifikati

         (i)   Sustanzi esklużi

         Is-sustanzi indikati hawn taħt ma għandhomx jiġu inklużi fil-formulazzjoni tal-prodott irrispettivament mill-konċentrazzjoni:

                     —

                     Alkilfenoletossilati (APEOs) u derivattivi oħra tal-alkilfenol;

                     —

                     Atranol;

                     —

                     Kloroatranol;

                     —

                     Aċidu dietilenetriamminapentaaċetiku (DTPA);

                     —

                     Aċidu etilendiamminatetraaċetiku (EDTA) u l-imluħa tiegħu;

                     —

                     Il-formaldeid u r-rilaxxaturi tiegħu (pereż. 2-bromo-2-nitropropan-1,3-diol, 5-bromo-5-nitro-1,3-diossan, idrossimetilgliċinat tas-sodju, diażolidinilurea) bl-eċċezzjoni ta' impuritajiet tal-formaldeid f'aġenti tensjoattivi bbażati fuq il-kimika tal-polialkoksi sa konċentrazzjoni ta' 0,010 % tal-piż skont il-piż fis-sustanza mdaħħla;

                     —

                     Glutaraldeid;

                     —

                     Idrossisoeżil 3-ċikloeżen karboksaldeid (HICC);

                     —

                     Mikroplastiċi;

                     —

                     Nanofidda;

                     —

                     Nitromiski u miski poliċikliċi;

                     —

                     Fosfati;

                     —

                     Alkaliti perfluworurati;

                     —

                     Imluħa kwaternarji tal-ammonju mhux faċilment bijodegradabbli;

                     —

                     Komposti reattivi tal-kloru;

                     —

                     Rodamina B;

                     —

                     Idrossimetilgliċinat tas-sodju;

                     —

                     Triklosan;

                     —

                     Butilkarbamat tat-3-jodo-2-propinil.

            Valutazzjoni u verifika: l-applikant għandu jipprovdi dikjarazzjoni ta' konformità ffirmata u jekk ikun xieraq, bl-appoġġ ta' dikjarazzjonijiet tal-fornituri, li jikkonfermaw li s-sustanzi elenkati ma ġewx inklużi fil-formulazzjoni tal-prodott irrispettivament mill-konċentrazzjoni.
         (ii)   Sustanzi ristretti

         Is-sustanzi indikati hawn taħt ma għandhomx jiġu inklużi fil-formulazzjoni tal-prodott f'konċentrazzjonijiet ikbar minn dawk indikati:

                     —

                     2-Metil-2H-iżotijażol-3-on: 0,0050 % tal-piż skont il-piż;

                     —

                     1,2-Benżiżotijażol-3(2H)-on: 0,0050 % tal-piż skont il-piż;

                     —

                     5-kloro-2-metil-4-iżotijażolin-3-on/2-metil-4-iżotijażolin-3-on: 0,0015 % tal-piż skont il-piż.

               Il-kontenut totali ta' fosforu (P) ikkalkolat bħala P elementali għandu jkun limitat għal:

                     —

                     0,20 g/ħasla għad-deterġenti tal-magna tal-ħasil tal-platti;

                     —

                     0,030 g/ħasla għall-aġenti tat-tlaħliħ

               Sustanzi tal-fwejjaħ soġġetti għar-rekwiżit tad-dikjarazzjoni stipulat fir-Regolament (KE) Nru 648/2004 ma għandhomx ikunu preżenti fi kwantitajiet ≥ 0,010 % tal-piż skont il-piż għal kull sustanza.

            Valutazzjoni u verifika: l-applikant għandu jipprovdi dawn id-dokumenti:

                     (a)

                     Jekk jintużaw l-isotijażolini, dikjarazzjoni ta' konformità ffirmata u jekk ikun xieraq, bl-appoġġ ta' dikjarazzjonijiet tal-fornituri, li jikkonfermaw li l-kontenut ta' isotijażolini użati huwa ekwivalenti għal-limiti stabbiliti jew inqas;

                     (b)

                     Dikjarazzjoni ta' konformità ffirmata u jekk ikun xieraq, bl-appoġġ ta' dikjarazzjonijiet tal-fornituri, li jikkonfermaw li l-ammont totali ta' P elementali huwa ekwivalenti għal-limiti stabbiliti jew inqas; Id-dikjarazzjoni għandha tiġi appoġġjata bil-kalkoli tat-total ta' kontenut P tal-prodott;

                     (c)

                     Dikjarazzjoni ta' konformità ffirmata u jekk ikun xieraq, bl-appoġġ ta' dikjarazzjonijiet jew dokumentazzjoni mingħand il-fornituri, li jikkonfermaw li s-sustanzi ta' fwejjaħ soġġetti għar-rekwiżit tad-dikjarazzjoni stipulat fir-Regolament (KE) Nru 648/2004 mhumiex preżenti f'ammonti li jaqbżu l-limiti stabbiliti.

               (b)   Sustanzi perikolużi

         (i)   Prodott finali

         Il-prodott finali ma għandux jiġi klassifikat u tikkettat bħala tossiku akut, bħala sustanza tossika speċifika għal organi ta' mira, bħala sensitizzatur respiratorju jew tal-ġilda jew bħala prodott karċinoġenu, mutaġenu jew tossiku għar-riproduzzjoni, jew bħala prodott perikoluż għall-ambjent akkwatiku, kif definiti fl-Anness I tar-Regolament (KE) Nru 1272/2008 u skont il-lista fit-Tabella 2.
         (ii)   Sustanzi mdaħħla

         Il-prodott ma għandux ikollu sustanzi mdaħħla f'limitu tal-konċentrazzjoni ta' 0,010 % jew iktar tal-piż skont il-piż fil-prodott finali li jilħqu l-kriterji tal-klassifikazzjoni bħala tossiċi, perikolużi għall-ambjent akkwatiku, sensitizzaturi respiratorji jew tal-ġilda jew karċinoġeni, mutaġeni jew tossiċi għar-riproduzzjoni, skont l-Anness I tar-Regolament (KE) Nru 1272/2008 u skont il-lista fit-Table 2.
         Meta jkunu aktar stretti, il-limiti ġeneriċi jew speċifiċi tal-konċentrazzjoni ddeterminati skont l-Artikolu 10 tar-Regolament (KE) Nru 1272/2008 għandhom jieħdu preċedenza.

            Tabella 2

            Il-klassifikazzjonijiet ristretti tal-periklu u t-tqassim tagħhom f'kategoriji

                     Tossiċità akuta

                     Kategoriji 1 u 2

                     Kategorija 3

                     H300 Fatali jekk jinbela'

                     H301 Tossiku jekk jinbela'

                     H310 Fatali jekk imiss mal-ġilda

                     H311 Tossiku jekk imiss mal-ġilda

                     H330 Fatali jekk jinġibed man-nifs

                     H331 Tossiku jekk jinġibed man-nifs

                     H304 Jaf ikun fatali jekk jinbela' u jmur fil-pajp tan-nifs

                     EUH070 Tossiku jekk imiss mal-għajnejn

                     Tossiċità speċifika għal organi ta' mira

                     Kategorija 1

                     Kategorija 2

                     H370 Jagħmel ħsara lill-organi

                     H371 Jaf jagħmel ħsara lill-organi

                     H372 Jagħmel ħsara lill-organi jekk jiġu esposti għalih fit-tul jew kemm-il darba

                     H373 Jaf jagħmel ħsara lill-organi jekk jiġu esposti għalih fit-tul jew kemm-il darba

                     Sensitizzazzjoni respiratorja u tal-ġilda

                     Kategorija 1 A/1

                     Kategorija 1B

                     H317 Jistgħu jikkawżaw reazzjoni allerġika tal-ġilda

                     H317 Jistgħu jikkawżaw reazzjoni allerġika tal-ġilda

                     H334 Jistgħu jikkawżaw sintomi ta' allerġija jew ta' ażma jew diffikultajiet biex jittieħed in-nifs jekk jinxtammu

                     H334 Jistgħu jikkawżaw sintomi ta' allerġija jew ta' ażma jew diffikultajiet biex jittieħed in-nifs jekk jinxtammu

                     Karċinoġenu, mutaġenu jew tossiku għar-riproduzzjoni

                     Kategoriji 1 A u 1B

                     Kategorija 2

                     H340 Jaf jikkawża difetti ġenetiċi

                     H341 Suspettat li jikkawża difetti ġenetiċi

                     H350 Jaf jikkawża l-kanċer

                     H351 Suspettat li jikkawża l-kanċer

                     H350i Jaf jikkawża l-kanċer jekk jinġibed man-nifs

                     H360F Jaf jagħmel ħsara lill-fertilità

                     H361f Suspettat li jagħmel ħsara lill-fertilità

                     H360D Jaf jagħmel ħsara lit-tarbija fil-ġuf

                     H361d Suspettat li jagħmel ħsara lit-tarbija fil-ġuf

                     H360FD Jaf jagħmel ħsara lill-fertilità. Jaf jagħmel ħsara lit-tarbija fil-ġuf

                     H361fd Suspettat li jagħmel ħsara lill-fertilità. Suspettat li jagħmel ħsara lit-tarbija li għadha ma twelditx

                     H360Fd Jaf jagħmel ħsara lill-fertilità. Suspettat li jagħmel ħsara lit-tarbija li għadha ma twelditx

                     H362 Jaf jagħmel ħsara lit-tfal imreddgħa

                     H360Df Jaf jagħmel ħsara lit-tarbija fil-ġuf. Suspettat li jagħmel ħsara lill-fertilità

                     Perikoluż għall-ambjent akkwatiku

                     Kategoriji 1 u 2

                     Kategoriji 3 u 4

                     H400 Tossiku ħafna għall-organiżmi akkwatiċi

                     H412 Jagħmel ħsara lill-organiżmi akkwatiċi u jħalli effetti fit-tul

                     H410 Tossiku ħafna għall-organiżmi akkwatiċi u jħalli effetti fit-tul

                     H413 Jaf iħalli effetti dejjiema lill-organiżmi akkwatiċi

                     H411 Tossiku għall-organiżmi akkwatiċi u jħalli effetti fit-tul

                     Perikolużi għas-saff tal-ożonu

                     H420 Perikoluż għas-saff tal-ożonu

               Dan il-kriterju ma japplikax għal sustanzi mdaħħla li jkopri l-Artikolu 2(7)(a) u (b) tar-Regolament (KE) Nru 1907/2006, li jistabbilixxi kriterji għall-eżenzjoni ta' sustanzi li hemm l-Annessi IV u V ta' dan ir-Regolament mir-reġistrazzjoni, mill-obbligi tal-utent downstream u mir-rekwiżiti tal-evalwazzjoni. Sabiex isib jekk dik l-esklużjoni tkunx tapplika, l-applikant għandu jgħarrex għal kull sustanza mdaħħla li tkun preżenti f'konċentrazzjoni aktar minn 0,010 % tal-piż skont il-piż.
         Is-sustanzi u t-taħlitiet fit-Table 3 huma eżentati mill-punt (b)(ii) tal-Kriterju 5.

            Tabella 3

            Sustanzi derogati

                     Sustanza

                     Dikjarazzjoni tal-Periklu

                     Aġenti tensjoattivi

                     H400 Tossiku ħafna għall-organiżmi akkwatiċi

                     H412 Jagħmel ħsara lill-organiżmi akkwatiċi u jħalli effetti fit-tul

                     Subtiliżina

                     H400 Tossiku ħafna għall-organiżmi akkwatiċi

                     H411 Tossiku għall-organiżmi akkwatiċi u jħalli effetti fit-tul

                     Enżimi (*2)

                     H317 Jistgħu jikkawżaw reazzjoni allerġika tal-ġilda

                     H334 Jistgħu jikkawżaw sintomi ta' allerġija jew ta' ażma jew diffikultajiet biex jittieħed in-nifs jekk jinxtammu

                     NTA bħala impurità f'MGDA u GLDA (*3)

                     H351 Suspettat li jikkawża l-kanċer

            Valutazzjoni u verifika: l-applikant għandu juri konformità ma' dan il-kriterju għall-prodott finali u għal kull sustanza mdaħħla li jkun hemm f'konċentrazzjoni akbar minn 0,010 % tal-piż skont il-piż fil-prodott finali. L-applikant għandu jipprovdi dikjarazzjoni ta' konformità ffirmata u jekk ikun xieraq, bl-appoġġ tad-dikjarazzjonijiet tal-fornituri, jew SDS li jikkonfermaw li l-ebda waħda minn dawn is-sustanzi ma tissodisfa l-kriterji għall-klassifikazzjoni b'waħda jew aktar mid-dikjarazzjonijiet tal-periklu elenkati fit-Table 2 fil-forma jew forom u fl-istat(i) fiżiku/fiżiċi kif inhuma preżenti fil-prodott.
         Għas-sustanzi mniżżla fl-Annessi IV u V tar-Regolament (KE) Nru 1907/2006, li huma eżentati mill-obbligi tar-reġistrazzjoni skont l-Artikolu 2(7)(a) u (b) ta' dak ir-Regolament, ikun biżżejjed li tingħata dikjarazzjoni tal-applikant għall-konformità.
         L-applikant għandu jipprovdi dikjarazzjoni ta' konformità ffirmata u jekk ikun xieraq, bl-appoġġ ta' dikjarazzjonijiet tal-fornituri, li jikkonfermaw il-preżenza ta' sustanzi mdaħħla li jissodisfaw il-kundizzjonijiet tad-deroga.
         (c)   Sustanzi ta' tħassib serju ħafna (SVHCs)

         Il-prodott finali ma għandux ikun fih sustanzi mdaħħla li ġew identifikati skont il-proċedura deskritta fl-Artikolu 59(1) tar-Regolament (KE) Nru 1907/2006, li jistabbilixxi l-lista tal-kandidati għal sustanzi ta' tħassib serju ħafna.

            Valutazzjoni u verifika: l-applikant għandu jipprovdi dikjarazzjoni ta' konformità ffirmata u jekk ikun xieraq, bl-appoġġ ta' dikjarazzjonijiet tal-fornituri, jew SDS li jikkonfermaw li ebda waħda mis-sustanzi fil-lista tal-kandidati mhi preżenti.
         Fid-data tal-applikazzjoni għandha ssir referenza għall-aħħar aġġornament tal-lista tas-sustanzi identifikati bħala sustanzi ta' tħassib serju ħafna.
         (d)   Fwejjaħ

         Kull sustanza mdaħħla miżjuda mal-prodott bħala fwieħa għandha tkun immanifatturata u mmaniġġjata skont il-kodiċi tal-prattika tal-Assoċjazzjoni Internazzjonali tal-Fwejjaħ (IFRA) (5). Il-manifattur għandu jimxi mar-rakkomandazzjonijiet tal-Istandards tal-IFRA fejn jidħlu l-projbizzjoni, l-użu ristrett u l-kriterji tal-purità speċifikati għas-sustanzi.

            Valutazzjoni u verifika: il-fornitur jew il-manifattur tal-fwejjaħ għandu jipprovdi dikjarazzjoni ta' konformità ffirmata jekk ikun xieraq.
         (e)   Priżervattivi

                     (i)

                     Il-prodott jista' jinkludi biss priżervattivi sabiex jippreżervaw il-prodott, u fid-dożaġġ xieraq għal dan l-iskop biss. Dan ma japplikax għall-aġenti tensjoattivi li wkoll jista' jkollhom proprjetajiet bijoċidali.

                     (ii)

                     Il-prodotti jista' jkun fihom priżervattivi diment li dawn ma jkunux bijoakkumulattivi. Priżervattiv jitqies mhux bijoakkumulattiv jekk il-valur BCF ikun < 100 jew il-valur log Kow ikun < 3,0. Jekk il-valur BCF u l-valur log Kow ikunu disponibbli t-tnejn, għandu jintuża l-ogħla valur BCF imkejjel.

                     (iii)

                     Huwa pprojbit li jkun iddikjarat jew issuġġerit fuq l-imballaġġ jew bi kwalunkwe komunikazzjoni oħra li l-prodott jaġixxi kontra l-mikrobi jew għandu effett diżinfettanti.

            Valutazzjoni u verifika: l-applikant għandu jipprovdi dikjarazzjoni ta' konformità ffirmata u jekk ikun xieraq, bl-appoġġ ta' dikjarazzjonijiet tal-fornituri, flimkien mal-SDS ta' kull priżervattiv miżjud, u informazzjoni dwar il-valur BCF jew log Kow tiegħu. L-applikant għandu wkoll jipprovdi l-grafika tal-imballaġġ.
         (f)   Aġenti koloranti

         L-aġenti koloranti fil-prodott ma għandhomx ikunu bijoakkumulattivi.
         Aġent kolorant jitqies mhux bijoakkumulattiv jekk il-valur BCF ikun < 100 jew il-valur log Kow ikun < 3,0. Jekk il-valur BCF u l-valur log Kow ikunu disponibbli t-tnejn, għandu jintuża l-ogħla valur ta' BCF imkejjel. Jekk l-aġenti koloranti jkunu approvati biex jintużaw fl-ikel, mhemmx bżonn li titressaq dokumentazzjoni dwar il-potenzjal bijoakkumulattiv.

            Valutazzjoni u verifika: l-applikant għandu jipprovdi dikjarazzjoni ta' konformità ffirmata u jekk ikun xieraq, bl-appoġġ ta' dikjarazzjonijiet tal-fornituri, flimkien mal-SDS ta' kull aġent kolorant miżjud, u informazzjoni dwar il-valur BCF jew log Kow tiegħu, jew dokumentazzjoni li tiżgura li l-aġent kolorant huwa approvat biex jintuża fl-ikel.
         (g)   Enżimi

         Għandhom jintużaw biss enżimi inkapsulati (f'forma solida) u enżimi f'forma likwida jew sospensjonijiet magħquda.

            Valutazzjoni u verifika: l-applikant għandu jipprovdi dikjarazzjoni ta' konformità ffirmata u jekk ikun xieraq, bl-appoġġ ta' dikjarazzjonijiet tal-fornituri, flimkien mal-SDS ta' kull enżima miżjuda.

            Kriterju 6 — L-imballaġġ

         (a)   Proporzjon piż/utilità (weight/utility ratio, WUR)

         Il-proporzjon piż/utilità (WUR) tal-prodott għandu jiġi kkalkulat għall-imballaġġ primarju biss u ma għandux jaqbeż dawn il-valuri għad-dożaġġ ta' referenza.

                     Tip ta' prodott

                     WUR
                     (g/ħasla)

                     Deterġenti għall-magni tal-ħasil tal-platti

                     2,4

                     Aġenti għat-tlaħliħ

                     1,5

               Imballaġġ primarju magħmul minn iktar minn 80 % ta' materjal riċiklat huwa eżentat minn dan ir-rekwiżit.

            Valutazzjoni u verifika: l-applikant għandu jipprovdi kalkolu tal-WUR tal-prodott. Jekk il-prodott jinbiegħ f'imballaġġi differenti, jiġifieri b'volumi differenti, għandu jitressaq il-kalkolu għal kull daqs tal-imballaġġ li għalih trid tingħata l-Ekotikketta tal-UE.
         Il-WUR jiġi kkalkulat kif ġej:

            WUR = Σ((W
            i + U
            i)/(D
            i * R
            i))
         Fejn:

                     Wi

                     :

                     il-piż (g) tal-imballaġġ primarju (i);

                     Ui

                     :

                     il-piż (g) tal-imballaġġ riċiklat mhux wara l-użu fl-imballaġġ primarju (i). Ui = Wi sakemm l-applikant ma jistax juri mod ieħor;

                     Di

                     :

                     l-għadd ta' dożi ta' referenza fl-imballaġġ primarju (i);

                     Ri

                     :

                     indiċi tar-rikariki. Ri = 1 (l-imballaġġ ma jerġax jintuża għall-istess skop) jew Ri = 2 (jekk l-applikant ma jiddokumentax li l-kontenut tal-imballaġġ jista' jerġa' jintuża għall-istess skop u jinbiegħu r-rikariki).

               L-applikant għandu jipprovdi dikjarazzjoni ta' konformità ffirmata li tikkonferma l-kontenut ta' materjal riċiklat wara l-użu, flimkien mad-dokumentazzjoni rilevanti. L-imballaġġ jitqies bħala riċiklat wara l-użu jekk il-materja prima li tintuża għall-imballaġġ tkun inġabret minn manifatturi tal-imballaġġ fl-istadju tad-distribuzzjoni jew fl-istadju tal-konsumatur.
         (b)   Disinjar għar-riċiklaġġ

         L-imballaġġ tal-plastik għandu jiġi ddisinjat b'mod li jiffaċilita r-riċiklaġġ effettiv billi jiġu evitati kontaminanti u materjali inkompatibbli potenzjali li huma magħrufin li jfixklu s-separazzjoni jew l-ipproċessar mill-ġdid jew li jnaqqsu l-kwalità tal-materjal riċiklat. Weħidhom jew flimkien, it-tikketta jew “shrink wrap”, it-tapp u meta applikabbli, il-kisjiet tal-protezzjoni ma għandhomx jinkludu l-materjali u l-komponenti mniżżlin fit-Table 4. Il-mekkaniżmi tal-pompi (inklużi dawk tal-isprejs) huma eżentati minn dan ir-rekwiżit.

            Tabella 4

            Materjali u komponenti li ma għandux ikun hemm fost l-elementi tal-imballaġġ

                     Element tal-imballaġġ

                     Materjali u komponenti esklużi (*4)

                     Tikketta jew “shrink wrap”

                                 —

                                 Tikketta jew “shrink wrap” PS flimkien ma' flixkun PET, PP jew HDPE

                                 —

                                 Tikketta jew “shrink wrap” PVC flimkien ma' flixkun PET, PP jew HDPE

                                 —

                                 Tikketta jew “shrink wrap” PETG flimkien ma' flixkun PET

                                 —

                                 Kwalunkwe materjal tal-plastik ieħor għall-“shrink wraps”/għat-tikketti b'densità > 1 g/cm3 użat għal flixkun PET

                                 —

                                 Kwalunkwe materjal tal-plastik ieħor għall-“shrink wraps”/għat-tikketti b'densità < 1 g/cm3 użat għal flixkun PP jew HDPE

                                 —

                                 Tikketti jew “shrink wraps” metallizzati jew iwweldjati mal-qafas tal-imballaġġ (tikketta fonduta)

                     Tapp

                                 —

                                 Tapp PS flimkien ma' flixkun PET, HDPE jew PP

                                 —

                                 Tapp PVC flimkien ma' flixkun PET, PP jew HDPE

                                 —

                                 Tappijiet jew materjal tat-tappijiet PETG b'densità < 1 g/cm3 flimkien ma' flixkun PET

                                 —

                                 Tappijiet tal-metall, tal-ħġieġ jew tal-EVA li ma jisseparawx ruħhom faċilment minn mal-flixkun

                                 —

                                 Tappijiet tas-silikon. Ħlief tappijiet tas-silikon b'densità < 1 g/cm3 flimkien ma' flixkun PET u tappijiet tas-silikon b'densità > 1 g/cm3 flimkien ma' flixkun PEHD jew PP.

                                 —

                                 Folji jew siġilli tal-metall li meta jinfetaħ il-prodott xorta jibqgħu mwaħħla mal-flixkun jew mat-tapp tiegħu

                     Kisjiet ta' protezzjoni

                     Poliammid, poliolefini funzjonali, kisjiet ta' lqugħ metallizzati u ħfief

            Valutazzjoni u verifika: l-applikant għandu jipprovdi dikjarazzjoni ta' konformità ffirmata u li tispeċifika l-kompożizzjoni tal-materjal tal-imballaġġ inklużi l-kontenitur, it-tikketta jew “shrink wrap”, il-kolol, it-tapp, u l-kisja tal-protezzjoni, jekk ikun xieraq, kif ukoll ritratti jew disinni tal-imballaġġ primarju.

            Kriterju 7 — Adegwatezza għall-użu

         Il-prodott għandu jkollu prestazzjoni ta' tindif sodisfaċenti bl-inqas temperatura u dożaġġ rakkomandati mill-manifattur għall-ebusija tal-ilma skont l-iktar test aġġornat tal-istandard IKW (6) jew l-iktar standard EN 50242/EN 60436 aġġornat kif emendat fil-'Qafas tat-test tal-prestazzjoni tad-deterġenti tal-magni tal-ħasil tal-platti' li jinsab fis-sit elettroniku tal-Ekotikketta tal-UE (7).

            Valutazzjoni u verifika: l-applikant għandu jipprovdi dokumentazzjoni li turi li l-prodott ġie ttestjat fil-kundizzjonijiet imniżżla fl-istandard jew fil-qafas tal-IKW u li r-riżultati wrew li l-prodott laħaq tal-inqas il- prestazzjoni minima tat-tindif meħtieġa. L-applikant għandu jipprovdi wkoll dokumentazzjoni li turi l-konformità mar-rekwiżiti tal-laboratorju li hemm fl-istandards armonizzati rilevanti tal-laboratorji tal-ittestjar u l-kalibrazzjoni, jekk ikun xieraq.
         Jista' jintuża test tal-prestazzjoni ekwivalenti jekk l-ekwivalenza tiġi vvalutata u aċċettata mill-korp kompetenti.

            Kriterju 8 — Informazzjoni għall-utenti

         Il-prodott għandu jkollu miegħu struzzjonijiet dwar l-użu xieraq biex tittejjeb kemm jista' jkun il-prestazzjoni tal-prodott u jitnaqqas kemm jista' jkun l-iskart, filwaqt li t-tniġġis tal-ilma u l-użu tar-riżorsi jitnaqqsu wkoll. Dawn l-istruzzjonijiet għandhom ikunu jistgħu jinqraw faċilment jew jinkludu disinni jew simboli, u għandu jkollhom informazzjoni dwar dawn:
         (a)   Struzzjonijiet dwar id-dożaġġ

         L-applikant għandu jieħu passi xierqa biex jgħin lill-konsumaturi jirrispettaw id-dożaġġ rakkomandat, billi jipprovdi l-istruzzjonijiet dwar id-dożaġġ u sistema ta' dożaġġ konvenjenti (pereż. tappijiet).
         L-istruzzjonijiet dwar id-dożaġġ għandhom jinkludu informazzjoni dwar id-dożaġġ rakkomandat għal ħasla standard.
         (b)   Informazzjoni dwar ir-rimi tal-imballaġġ

         L-imballaġġ primarju għandu jinkludi informazzjoni dwar l-użu mill-ġdid, ir-riċiklaġġ u r-rimi korrett tal-imballaġġ.
         (c)   Informazzjoni ambjentali

         Fuq l-imballaġġ primarju għandu jkun hemm test li jispjega l-importanza li jintużaw id-dożaġġ korrett u l-inqas temperatura rakkomandata biex jitnaqqsu kemm jista' jkun il-konsum tal-enerġija u tal-ilma u t-tniġġis tal-ilma.

            Valutazzjoni u verifika: l-applikant għandu jipprovdi dikjarazzjoni ta' konformità ffirmata flimkien ma' kampjun tat-tikketta tal-prodott.

            Kriterju 9 — L-informazzjoni fuq l-Ekotikketta tal-UE

         Il-logo għandu jkun viżibbli u għandu jkun leġibbli. In-numru tar-reġistrazzjoni/tal-liċenzja tal-Ekotikketta tal-UE għandhom jidhru fuq il-prodott u għandhom ikunu leġibbli u viżibbli b'mod ċar.
         L-applikant jista' jagħżel li jinkludi fuq it-tikketta kaxxa testwali bil-kliem li ġej:

                     —

                     Impatt limitat fuq l-ambjent akkwatiku;

                     —

                     Ammont ristrett ta' sustanzi perikolużi;

                     —

                     Ittestjat għall-prestazzjoni tat-tindif tiegħu.

            Valutazzjoni u verifika: l-applikant għandu jipprovdi dikjarazzjoni tal-konformità ffirmata flimkien ma' kamjun tat-tikketta tal-prodott jew tal-grafika tal-imballaġġ fejn titqiegħed l-Ekotikketta tal-UE, u dikjarazzjoni tal-konformità ffirmata.

            (1)  Ir-Regolament (KE) Nru 765/2008 tal-Parlament Ewropew u tal-Kunsill tad-9 ta' Lulju 2008 li jistabbilixxi r-rekwiżiti għall-akkreditament u għas-sorveljanza tas-suq relatati mal-kummerċjalizzazzjoni ta' prodotti, u li jħassar ir-Regolament tal-Kunsill (KEE) Nru 339/93 (ĠU L 218, 13.8.2008, p. 30).

            (2)  Ir-Regolament (KE) Nru 1907/2006 tal-Parlament Ewropew u tal-Kunsill tat-18 ta' Diċembru 2006 dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta' sustanzi kimiċi (REACH), li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Regolament (KEE) Nru 793/93 tal-Kunsill u r-Regolament (KE) Nru 1488/94 tal-Kummissjoni kif ukoll id-Direttiva 76/769/KEE tal-Kunsill u d-Direttivi 91/155/KEE, 93/67/KEE, 93/105/KE u 2000/21/KE tal-Kummissjoni (ĠU L 396, 30.12.2006, p. 1).

            (*1)  “l-ebda limitu” tfisser: irrispettivament mill-konċentrazzjoni, is-sustanzi kollha miżjuda bi ħsieb, prodotti sekondarji u impuritajiet mill-materja prima (limitu analitiku ta' detezzjoni)

               N/A
             mhux applikabbli

            (3)  Ir-Regolament (KE) Nru 1272/2008 tal-Parlament Ewropew u tal-Kunsill tas-16 ta' Diċembru 2008 dwar il-klassifikazzjoni, it-tikkettar u l-imballaġġ tas-sustanzi u t-taħlitiet, li jemenda u jħassar id-Direttivi 67/548/KEE u 1999/45/KE, u li jemenda r-Regolament (KE) Nru 1907/2006 (ĠU L 353, 31.12.2008, p. 1).

            (4)  Sustanza titqies mhux bijoakkumulattiva jekk il-valur BCF ikun < 100 jew il-valur log Kow ikun < 3,0. Jekk il-valur BCF u l-valur log Kow ikunu disponibbli t-tnejn, għandu jintuża l-ogħla valur BCF imkejjel.

            (*2)  Inklużi l-istabbilizzaturi u kull sustanza awżiljari oħra fil-preparazzjonijiet

            (*3)  F'konċentrazzjonijiet aktar baxxi minn 0,2 % fil-materja prima sakemm il-konċentrazzjoni totali fil-prodott finali tkun aktar baxxa minn 0,10 %.

            (5)  Disponibbli fis-sit elettroniku tal-IFRA http://www.ifraorg.org.

            (*4)  EVA — Etilenvinilaċetat, HDPE — polietilen b'densità għolja, PET — poli etilentereftalat, PETG — polietilentereftalat glikol-modifikat, PP — Polipropilen, PS — Polistiren, PVC — Polivinilklorur

            (6)  Disponibbli fuq: http://www.ikw.org/fileadmin/content/downloads/Haushaltspflege/HP_DishwasherA_B_e.pdf.

            (7)  [Il-URL tas-sit elettroniku dwar il-protokoll tal-Ekotikketta tal-UE jiddaħħal iktar tard — attwalment il-proposti kollha tal-protokoll qegħdin fir-Rapport Tekniku].


title: Mobilizzazzjoni tal-Fond ta' Solidarjetà tal-UE Riżoluzzjoni tal-Parlament Ewropew tal- 11 ta' Marzu 2009 dwar il-proposta għal deċiżjoni tal-Parlament Ewropew u tal-Kunsill dwar il-mobilizzazzjoni tal-Fond ta' Solidarjetà tal-UE, skont il-punt 26 tal-Ftehima Interistituzzjonali tas- 17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja tajba (COM(2009)0023 – C6-0040/2009 – 2009/2007(ACI))#ANNESS

text:
               1.4.2010

               MT

               Il-Ġurnal Uffiċjali tal-Unjoni Ewropea

               CE 87/334

         L-Erbgħa, 11 ta’ Marzu 2009Mobilizzazzjoni tal-Fond ta' Solidarjetà tal-UE
   P6_TA(2009)0103
   Riżoluzzjoni tal-Parlament Ewropew tal-11 ta' Marzu 2009 dwar il-proposta għal deċiżjoni tal-Parlament Ewropew u tal-Kunsill dwar il-mobilizzazzjoni tal-Fond ta' Solidarjetà tal-UE, skont il-punt 26 tal-Ftehima Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja tajba (COM(2009)0023 – C6-0040/2009 – 2009/2007(ACI))
   2010/C 87 E/51

      Il-Parlament Ewropew,
   wara li kkunsidra l-proposta tal-Kummissjoni lill-Parlament Ewropew u lill-Kunsill (COM(2009)0023 – C6-0040/2009),
   wara li kkunsidra l-Ftehima Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja tajba (1), u b'mod partikulari l-punt 26 tagħha,
   wara li kkunsidraw ir-Regolament tal-Kunsill (KE) Nru 2012/2002 tal-11 ta’ Novembru 2002 li jistabbilixxi l-Fond ta’ Solidarjetà tal-Unjoni Ewropea (2),
   wara li kkunsidra d-Dikjarazzjoni Konġunta tal-Parlament Ewropew, tal-Kunsill u tal-Kummissjoni, adottata waqt il-laqgħa ta' konċiljazzjoni fis-17 ta' Lulju 2008 dwar il-Fond ta' Solidarjetà tal-UE,
   wara li kkunsidra r-rapport tal-Kumitat għall-Baġits u l-opinjoni tal-Kumitat għall-Iżvilupp Reġjonali (A6-0106/2009),

               1.

               Japprova d-deċiżjoni annessa ma' din ir-riżoluzzjoni;

               2.

               Jagħti istruzzjonijiet lill-President tiegħu biex jiffirma d-deċiżjoni mal-President tal-Kunsill u biex jagħmel l-arranġamenti meħtieġa għall-publikazzjoni fil-Ġurnal Uffiċjali tal-Unjoni Ewropea;

               3.

               Jagħti istruzzjonijiet lill-President tiegħu biex jgħaddi din ir-riżoluzzjoni, flimkien mal-anness tagħha, lill-Kunsill u lill-Kummissjoni.

      (1)  ĠU C 139, 14.6.2006, p. 1.

      (2)  ĠU L 311, 14.11.2002, p. 3.

      L-Erbgħa, 11 ta’ Marzu 2009ANNESS

         DEĊIŻJONI TAL-PARLAMENT EWROPEW U TAL-KUNSILL
         tal-11 ta' Marzu 2009
         dwar il-mobilizzazzjoni tal-Fond ta' Solidarjetà tal-UE, skont il-punt 26 tal-Ftehima Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja tajba
         IL-PARLAMENT EWROPEW U L-KUNSILL TAL-UNJONI EWROPEA,
         wara li kkunsidraw il-Ftehima Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja tajba (1), u b'mod partikulari l-punt 26 tagħha,
         wara li kkunsidraw ir-Regolament tal-Kunsill (KE) Nru 2012/2002 tal-11 ta' Novembru 2002 li jistabilixxi l-Fond ta' Solidarjetà tal-Unjoni Ewropea (2) u b'mod partikulari l-Artikolu 4(3) tiegħu,
         wara li kkunsidraw il-proposta mill-Kummissjoni,
         Billi:

                     (1)

                     L-Unjoni Ewropea ħolqot Fond ta' Solidarjetà tal-Unjoni Ewropea (il-“Fond”) sabiex turi solidarjetà mal-popolazzjoni ta’ reġjuni milquta minn diżastri.

                     (2)

                     Il-Ftehima Interistituzzjonali tas-17 ta’ Mejju 2006 tippermetti l-mobilizzazzjoni tal-Fond sal-ammont annwali massimu ta’ EUR 1 biljun.

                     (3)

                     Ir-Regolament (KE) Nru 2012/2002 fih id-dispożizzjonijiet li jippermettu l-mobilizzazzjoni tal-Fond.

                     (4)

                     Ir-Rumanija ressqet applikazzjoni għall-mobilizzazzjoni tal-Fond, fir-rigward ta' diżastru kkawżat minn għargħar. Il-Kummissjoni tikkunsidra li l-applikazzjoni tilħaq il-kundizzjonijiet stabbiliti fl-Artikolu 2 tar-Regolamenti (KE) Nru 2012/2002, u għaldaqstant tipproponi li tawtorizza l-appropjazzjonijiet korrispondenti.

               IDDEĊIDEW DAN LI ĠEJ:
         Artikolu 1
         Fil-baġit ġenerali tal-Unjoni Ewropea għas-sena finanzjarja 2009, il-Fond ta' Solidarjetà tal-Unjoni Ewropea għandu jiġi mmobilizzat sabiex jipprovdi s-somma ta’ EUR 11 785 377 f’approprjazzjonijiet għall-impenji u għall-ħlasijiet.
         Artikolu 2
         Din id-Deċiżjoni għandha tiġi ppubblikata fil-Ġurnal Uffiċjali tal-Unjoni Ewropea.

            Magħmula fi Strasburgu, 11 ta' Marzu 2009

                  Għall-Parlament Ewropew

                  Il-President

                  Għall-Kunsill

                  Il-President

         (1)  ĠU C 139, 14.06.2006, p. 1.

         (2)  ĠU L 311, 14.11.2002, p.3.


title: Deċiżjoni tal-Kummissjoni tat- 3 ta' Frar 2005 li temenda d-Deċiżjoni 2001/264/EC, ECSC, Euratom (2005/94/KE, EURATOM) (2005/94/KE, Euratom)

text:
17.12.2008        MT               Il-Ġurnal Uffiċjali ta’ l-Unjoni Ewropea                              135

32005D0094

L 31/66                        IL-ĠURNAL UFFIĊJALI TA’ L-UNJONI EWROPEA                              4.2.2005

                                DEĊIŻJONI TAL-KUMMISSJONI

                                           tat-3 ta’ Frar 2005

                     li temenda d-Deċiżjoni 2001/264/EC, ECSC, Euratom
                                  (2005/94/KE, EURATOM)

                                           (2005/94/KE, Euratom)

IL-KUMMISSJONI TAL-KOMUNITAJIET EWROPEJ,

Wara li kkunsidrat it-Trattat li jistabbilixxi l-Komunità Ewropea, u b’mod partikolari l-
Artikolu 218 (2) tiegħu,

Wara li kkunsidrat it-Trattat li jistabbilixxi l-Komunità Ewropea tal-Enerġija Atomika, u
b’mod partikolari l-Artikolu 131 tiegħu,

Wara li kkunsidrat it-Trattat li jistabbilixxi l-Unjoni Ewropea, u b’mod partikolari l-Artikolu
218 (1) u l-Artikolu 41(1) tiegħu,

Billi:

(1)       Is-sistema ta’ sigurtà tal-Kummissjoni hi bbażata fuq il-prinċipji stabbiliti fid-
          Deċiżjoni tal-Kunsill 2001/264/KE tad-19 ta’ Marzu 2001 li jadottaw regolamenti
          għas-sigurtà tal-Kunsill1 bil-għan li tiġi żgurata ħidma bla skossi fil-proċess tat-teħid
          tad-deċiżjoni tal-Unjoni.

(2)       Id-dispożizzjonijiet tal-Kummissjoni dwar is-sigurtà jinsabu fl-Anness tad-Deċiżjoni
          tal-Kummissjoni 2001/844/KE, KEFA, Euratom tad-29 ta’ Novembru 2001 li temenda
          r-Regoli interni ta’ Proċedura2.

(3)       L-Appendiċi 1 tar-Regoli dwar is-Sigurtà mehmuż ma’ dawn id-dispożizzjonijiet
          fihom tabella ta’ ekwivalenza li tinkludi l-klassifikazzjoni tas-sigurtà nazzjonali.

(4)       Fis-16 ta’ April 2003 ir-Repubblika Ċeka, l-Estonja, Ċipru il-Latvja, il-Litwanja, l-
          Ungerija, Malta, il-Polonja, is-Slovenja, is-Slovakkja ffirmaw it-Trattat dwar l-
          adeżjoni tagħhom mal-Unjoni Ewropea3. L-Appendiċi 1 għar-Regoli dwar is-Sigurtà
          għandhom jiġu emendati biex jiġu kkunsidrati dawk l-Istati.

1
  ĠU L 101, 11.4.2001, p. 1. Id-Deċiżjoni emendata bid-Deċiżjoni 2004/194/KE (ĠU L 63 , 28.2.2004, p. 48).
2
  ĠU L 317, 3.12.2001, p. 1.
3
  ĠU L 236, 23.9.2003, p. 17.
 ---pagebreak--- 136                  MT           Il-Ġurnal Uffiċjali ta’ l-Unjoni Ewropea                17.12.2008

(5)        Fl-14 ta’ Marzu 2003 l-Unjoni Ewropea ffirmat ftehim4 man-NATO dwar is-sigurtà
           tal-informazzjoni. Għalhekk hu meħtieġ li tkun stabbilita korrispondenza mal-livelli
           ta’ klassifikazzjoni tan-NATO fl-Appendiċi 1 tar-Regoli dwar is-Sigurtà.

(6)        Il-Franċiżi u l-Olandiżi bidlu l-leġiżlazzjoni tagħhom dwar il-klassifikazzjoni.

(7)        Biex l-affarijiet ikunu ċari, l-Appendiċi 1 għar-Regoli dwar is-Sigurtà għandhom jiġu
           ssostitwiti.

(8)        Fl-istess ħin, l-Anness mad-Deċiżjoni tal-Kummissjoni 2001/844/KE, KEFA, Euratom
           għandu jġi kkoreġut sabiex jiġi żgurat li l-erba’ termini ta’ klassifikazzjoni jintużaw
           b’mod omoġenju fil-verżjonijiet lingwistiċi kollha.

IDDEĊIEDIET KIF ĠEJ:

                                               Artikolu 1

L-Appendiċi 1 għar-Regoli dwar is-Sigurtà li jinsab fl-Anness għad-Deċiżjoni 2001/844/KE,
KEFA, Euratom għandu jinbidel mit-test kif stabbilit fl-Anness ma’ din id-Deċiżjoni.

                                               Artikolu 2

L-Anness mad-Deċiżjoni 2001/844/KE, KEFA, Euratom hu kkoreġut billi jiġu issostitwiti fil-
verżjonijiet lingwistiċi kollha l-erba’ termini ta’ klassifikazzjoni, kif ikun xieraq, bit-termini
segwenti li għandhom dejjem jinkitbu b’ittri kbar:

            –      “RESTREINT UE”,

            –      “CONFIDENTIEL UE”,

            –      “SECRET UE”,

            –      “TRES SECRET UE/EU TOP SECRET

                                               Artikolu 3

Din id-Deċiżjoni għandha tidħol fis-seħħ fil-jum tal-pubblikazzjoni tagħha f'Il-Ġurnal
Uffiċjali tal-Unjoni Ewropea.

Magħmul fi Brussell, 3 ta’ Frar 2005

                                                  Għall-Kummissjoni
                                                  Il-Viċi President
                                                  Siim KALLAS

4
    ĠU L 80, 27.3.2003, p. 36.
 ---pagebreak--- 17.12.2008      MT                                 Il-Ġurnal Uffiċjali ta’ l-Unjoni Ewropea                              137

                                                                 ANNESS

                                                              ”Appendiċi 1

                                    PARAGUN TAL-KLASSSIFIKAZZJONI TAS-SIGURTÀ NAZZJONALI

        Klassifikazzjoni tal- TRES SECRET UE /   SECRET UE                     CONFIDENTIEL UE   RESTREINT UE
        UE
                              EU TOP SECRET

        Klassifikazzjoni tal- L-OGĦLA           WUE SIGRIET                    WUE KUNFIDENZJALI WUE RISTRETT
        WUE                   SEGRETEZZA FOKALI

        Klassifikazzjoni tal- EURA     L-OGĦLA EURA SIGRIET                    EURA              EURA RISTRETT
        Euratom               SEGRETEZZA                                       KUNFIDENZJALI

        Klassifikazzjoni tan- COSMIC   L-OGĦLA NATO SIGRIET                    NATO              NATO RISTRETT
        NATO                  SEGRETEZZA                                       KUNFIDENZJALI

        L-Awstrija           Streng Geheim       Geheim                        Vertraulich       Eingeschränkt

        Il-Belġju            Très Secret         Secret                        Confidentiel      Diffusion restreinte

                             Zeer Geheim         Geheim                        Vertrouwelijk     Beperkte Verspreiding

        Ċipru                Άκρως Απόρρητο      Απόρρητο                      Εμπιστευτικό      Περιορισμένης Χρήσης

        Ir-Repubblika Ċeka   Přísnĕ tajné        Tajné                         Důvěrné           Vyhrazené

        Id-Danimarka         Yderst hemmeligt    Hemmeligt                     Fortroligt        Til tjenestebrug
 ---pagebreak--- 138          MT                                  Il-Ġurnal Uffiċjali ta’ l-Unjoni Ewropea                       17.12.2008

      Klassifikazzjoni tal- TRES SECRET UE /   SECRET UE                     CONFIDENTIEL UE    RESTREINT UE
      UE
                            EU TOP SECRET

      Klassifikazzjoni tal- L-OGĦLA           WUE SIGRIET                    WUE KUNFIDENZJALI WUE RISTRETT
      WUE                   SEGRETEZZA FOKALI

      Klassifikazzjoni tal- EURA     L-OGĦLA EURA SIGRIET                    EURA               EURA RISTRETT
      Euratom               SEGRETEZZA                                       KUNFIDENZJALI

      Klassifikazzjoni tan- COSMIC   L-OGĦLA NATO SIGRIET                    NATO               NATO RISTRETT
      NATO                  SEGRETEZZA                                       KUNFIDENZJALI

      L-Awstrija         Streng Geheim         Geheim                        Vertraulich        Eingeschränkt

      L-Estonja          Täiesti salajane      Salajane                      Konfidentsiaalne   Piiratud
 ---pagebreak--- 17.12.2008             MT                                                        Il-Ġurnal Uffiċjali ta’ l-Unjoni Ewropea                                                           139

            Il-Ġermanja                  Streng geheim                       Geheim                            VS5– Vertraulich                   VS – Nur für den Dienstgebrauch

            Il-Greċja                    Άκρως Απόρρητο                      Απόρρητο                          Εμπιστευτικό                       Περιορισμένης Χρήσης

                                         Abr: ΑΑΠ                            Abr: (ΑΠ)                         Αbr: (ΕΜ)                          Abr: (ΠΧ)

            Il-Finlandja                 Erittäin salainen                   Erittäin salainen                 Salainen                           Luottamuksellinen

            Franza                       Très Secret Défense 6               Secret Défense                    Confidentiel Défense

            L-Irlanda                    Top Secret                          Secret                            Confidential                       Restricted

            L-Italja                     Segretissimo                        Segreto                           Riservatissimo                     Riservato

            Il-Latvja                    Sevišķi slepeni                     Slepeni                           Konfidenciāli                      Dienesta vajadzībām

            Il-Litwanja                  Visiškai slaptai                    Slaptai                           Konfidencialiai                    Riboto naudojimo

            Il-Lussemburgu               Très Secret                         Secret                            Confidentiel                       Diffusion restreinte

            L-Ungerija                   Szigorúan titkos !                  Titkos !                          Bizalmas !                         Korlátozott terjesztésű !

5
    VS = Verschlusssache
6
    Il-klassifikazzjoni Très Secret Défense, li tkopri l-kwistjonijiet ta’ prijorità governattiva, tista’ tinbidel biss bl-awtorizzazzjoni tal-Prim Ministru
 ---pagebreak--- 140                  MT                            Il-Ġurnal Uffiċjali ta’ l-Unjoni Ewropea                                       17.12.2008

           Malta           L-Ghola Segretezza    Sigriet                       Kunfidenzjali        Ristrett

           L-Olanda        Stg7. Zeer Geheim     Stg. Geheim                   Stg. Confidentieel   Departementaalvertrouwelijk

           Il-Polonja      Ściśle Tajne          Tajne                         Poufne               Zastrzeżone

           Il-Portugall    Muito Secreto         Secreto                       Confidencial         Reservado

           Is-Slovenja     Strogo tajno          Tajno                         Zaupno               SVN Interno

           Is-Slovakkja    Prísne tajné          Tajné                         Dôverné              Vyhradené

           Spanja          Secreto               Reservado                     Confidencial         Difusión Limitada

           L-Iżvezja       Kvalificerat hemlig   Hemlig                        Hemlig               Hemlig

           Ir-Renju Unit   Top Secret            Secret                        Confidential         Restricted

7
    Stg = staatsgeheim


title: 2008/197/KE: Deċiżjoni tal-Kunsill tat- 18 ta' Frar 2008 dwar l-iffirmar u l-applikazzjoni provviżorja tal-Ftehim bejn il-Komunità Ewropea u r-Repubblika tal-Paragwaj dwar ċerti aspetti tas-servizzi ta’ l-ajru

text:
               5.3.2008

               MT

               Il-Ġurnal Uffiċjali ta’ l-Unjoni Ewropea

               L 60/31

         DEĊIŻJONI TAL-KUNSILL
   tat-18 ta' Frar 2008
   dwar l-iffirmar u l-applikazzjoni provviżorja tal-Ftehim bejn il-Komunità Ewropea u r-Repubblika tal-Paragwaj dwar ċerti aspetti tas-servizzi ta’ l-ajru
   (2008/197/KE)
   IL-KUNSILL TA’ L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 80(2) flimkien ma’ l-ewwel sentenza ta’ l-ewwel subparagrafu ta’ l-Artikolu 300(2) u l-ewwel subparagrafu ta’ l-Artikolu 300(3) tiegħu,
   Wara li kkunsidra l-proposta tal-Kummissjoni,
   Wara li kkunsidra l-opinjoni tal-Parlament Ewropew,
   Billi:

               (1)

               Fil-5 ta’ Ġunju 2003, il-Kunsill awtorizza lill-Kummissjoni tiftaħ in-negozjati ma’ pajjiżi terzi dwar il-bdil ta’ ċerti dispożizzjonijiet fi ftehimiet bilaterali eżistenti bi ftehim Komunitarju.

               (2)

               Il-Kummissjoni nnegozjat f’isem il-Komunità Ftehim mar-Repubblika tal-Paragwaj dwar ċerti aspetti tas-servizzi ta’ l-ajru (“Il-Ftehim”) f’konformità mal-mekkaniżmi u d-Direttivi fl-Anness għad-Deċiżjoni tal-Kunsill li tawtorizza lill-Kummissjoni tiftaħ negozjati ma’ pajjiżi terzi dwar is-sostituzzjoni ta’ ċerti dispożizzjonijiet fi ftehimiet bilaterali eżistenti bi ftehim Komunitarju.

               (3)

               Il-Ftehim ġie ffirmat f’isem il-Komunità Ewropeja suġġett għal konklużjoni possibbli tiegħu f’data aktar tard, konformi mad-Deċiżjoni tal-Kunsill 2007/323/KE (1).

               (4)

               Il-Ftehim għandu jiġi approvat,

         IDDEĊIEDA KIF ĠEJ:
   Artikolu 1
   Il-ftehim bejn il-Komunità Ewropea u r-Repubblika tal-Paragwaj dwar ċerti aspetti tas-servizz ta’ l-ajru huwa permezz ta’ dan approvat f’isem il-Komunità.
   Artikolu 2
   Il-President tal-Kunsill huwa awtorizzat li jinnomina l-persuna bis-setgħa li tagħmel n-notifika prevista fl-Artikolu 8(1) tal-Ftehim.

      Magħmul fi Brussell, 18 ta’ Frar 2008.

            Għall-Kunsill

            Il-President

         D. RUPEL

      (1)  ĠU L 122, 11.5.2007, p. 30.


title: Deċiżjoni tal-Kunsill (UE) 2015/2360 tas-16 ta' Diċembru 2015 li taħtar membru Grieg u membru supplenti Grieg fil-Kumitat tar-Reġjuni

text:
               17.12.2015

               MT

               Il-Ġurnal Uffiċjali tal-Unjoni Ewropea

               L 331/28

         DEĊIŻJONI TAL-KUNSILL (UE) 2015/2360
   tas-16 ta' Diċembru 2015
   li taħtar membru Grieg u membru supplenti Grieg fil-Kumitat tar-Reġjuni
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 305 tiegħu,
   Wara li kkunsidra l-proposta mill-Gvern Grieg,
   Billi:

               (1)

               Fis-26 ta' Jannar, fil-5 ta' Frar u fit-23 ta' Ġunju 2015, il-Kunsill adotta d-Deċiżjonijiet (UE) 2015/116 (1), (UE) 2015/190 (2) u (UE) 2015/994 (3) li jaħtru l-membri u l-membri supplenti fil-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020.

               (2)

               Fl-10 ta' Diċembru 2015, sar vakanti siġġu ta' membru fil-Kumitat tar-Reġjuni wara t-tmiem tal-mandat li abbażi tiegħu ġie propost is-Sur Dimitrios KALOGEROPOULOS (politikament responsabbli quddiem il-Kunsill Muniċipali ta' Maroussi),

               (3)

               Konsegwentement għat-tmiem tal-mandat tas-Sur Panagiotis KATSIVELAS, sar vakanti siġġu ta' membru supplenti fil-Kumitat tar-Reġjuni,

         ADOTTA DIN ID-DEĊIŻJONI:
   Artikolu 1
   Huma b'dan maħturin fil-Kumitat tar-Reġjuni għall-bqija tal-mandat attwali, jiġifieri sal-25 ta' Jannar 2020:

               (a)

               bħala membru:

                           —

                           Is-Sur Dimitrios KALOGEROPOULOS, politikament responsabbli quddiem il-Kunsill Muniċipali ta' Palaio Faliro (tibdil fil-mandat),

                     u

               (b)

               bħala membru supplenti:

                           —

                           Is-Sur Georgios PATOULIS, Sindku ta' Maroussi,

         Artikolu 2
   Din id-Deċiżjoni għandha ssir effettiva fil-jum tal-adozzjoni tagħha.

      Magħmul fi Brussell, is-16 ta' Diċembru 2015.

            Għall-Kunsill

            Il-President

         C. DIESCHBOURG

      (1)  ĠU L 20, 27.1.2015, p. 42.

      (2)  ĠU L 31, 7.2.2015, p. 25.

      (3)  ĠU L 159, 25.6.2015, p. 70.